ŠTATÚT
Riadiaceho výboru Trustového fondu 

Článok 1
Úvodné ustanovenie

Štatút Riadiaceho výboru Trustového fondu (ďalej len „výbor“) ustanoveného pri MZV SR vymedzuje právne postavenie, ciele, hlavné úlohy, právomoc, organizačné členenie, zásady a spôsob rokovania výboru založeného pre otázky organizácie a realizácie rozvojovej pomoci poskytovanej Slovenskou republikou teritoriálne prioritným krajinám slovenskej Oficiálnej rozvojovej pomoci (ďalej len „ODA“), pre otázky rozvojového vzdelávania v rámci slovenskej ODA, ako aj pre problematiku humanitárnych projektov a obnovy realizovaných v krajinách postihnutých humanitárnou krízou.   

Článok 2
Zriaďovateľ výboru 

1.	Výbor zriaďuje minister zahraničných vecí SR na základe uznesenia vlády č. 552/2003 zo dňa 02. 07. 2003, ktorým bol schválený „Národný program oficiálnej rozvojovej pomoci na rok 2003“.

2.	Výbor je samostatný, expertný, rozhodovací a výkonný orgán pre oblasť   rozvojovej pomoci poskytovanej Slovenskou republikou prioritným krajinám ODA, pre otázky rozvojového vzdelávania v rámci slovenskej ODA, ako aj pre problematiku humanitárnych projektov a obnovy realizovaných v krajinách postihnutých humanitárnou krízou.

Článok 3
Ciele výboru

1.	Cieľom výboru je rozhodovať o konkrétnych aktivitách rozvojovej spolupráce medzi SR a krajinami prijímajúcimi pomoc v rámci ODA, o aktivitách rozvojového vzdelávania a humanitárnych projektov a obnovy najmä prostredníctvom nasledujúcich oprávnení:

a)	schvaľovanie projektov predkladaných slovenskými subjektami a rozhodovanie o výške pridelených finančných prostriedkov;
b)	výber subjektu realizácie projektu;
c)	výber expertov uchádzajúcich sa o zapojenie do projektov iných donorov v rámci slovenskej ODA;
d)	schvaľovanie finančného rámca;
e)	schvaľovanie nasledujúcich iniciačných dokumentov vypracovaných implementačnou agentúrou:

     e.1) detailný plán práce Trustového fondu; 
     e.2) formát štandardnej zmluvy s predkladateľmi projektov;
     e.3) rámec pre finančnú a kontraktačnú kontrolu;
     e.4) kritéria výberu a implementácie projektov.    
             
f)	schvaľovanie organizačnej štruktúry Administratívnej a kontraktačnej jednotky regionálneho centra United Nations Development Programme (ďalej len „ACU UNDP“).

2.	Rozhodovacia právomoc daná výboru sa realizuje na základe strategických dokumentov slovenskej ODA prijatých vládou SR (Národný program ODA, Strednodobá koncepcia ODA na roky 2003-2008), materiálmi schválenými vedením MZV SR, rámcovými zmluvami ako aj Rámcovým programom pre prijímajúcu krajinu (Country Strategy Paper).

3.	Výbor má okrem uvedeného právo:
         
a)	navrhovať zmeny a dodatky tohoto štatútu;
b)	schvaľovať procedurálne otázky zasadnutí výboru;
c)	schvaľovať odporúčania pre splnomocnenca ODA; 
d)	vyžadovať od svojich členov informácie o ODA , o rozvojovom vzdelávaní  a posthumanitárnych projektov v rozsahu ich pôsobnosti.

Článok 4
Členstvo vo výbore

1.	Členmi výboru sú: splnomocnenec ODA, zástupca riaditeľa kancelárie štátneho tajomníka zodpovedného za ODA, riaditeľ odboru rozvojovej spolupráce a humanitárnej pomoci MZV SR (ďalej len „ORPO“), riaditeľ teritoriálneho odboru MZV SR podľa príslušnosti k prioritnej krajine, zástupca riaditeľa ORPO MZV SR,  riaditeľ RC UNDP, riaditeľ ACU UNDP, projektový manažér UNDP, projektový manažér ODACE-CIDA (Kanadská agentúra pre medzinárodnú rozvojovú pomoc a spoluprácu), zástupca platformy MVRO a zástupca podnikateľského sektora.

2.	Členom výboru ako pozorovateľ je riaditeľ ACU NPOA (Nadácia na podporu občianskych aktivít).

3.	Riaditeľ ACU UNDP nemá hlasovacie právo.

4.	Členmi výboru počas rozhodovania o otázkach rozvojového vzdelávania (ďalej len „výbor pre rozvojové vzdelávanie“) sú: splnomocnenec ODA,  zástupca riaditeľa kancelárie štátneho tajomníka zodpovedného za ODA, riaditeľ ORPO MZV SR, zástupca riaditeľa ORPO MZV SR, riaditeľ ACU UNDP, riaditeľ ACU NPOA, projektový manažér UNDP.

5.	Členmi výboru počas rozhodovania o otázkach humanitárnych projektov a obnovy (ďalej len „ výbor pre humanitárne projekty a obnovu“) sú: splnomocnenec ODA, zástupca riaditeľa kancelárie štátneho tajomníka zodpovedného za ODA, riaditeľ ORPO MZV SR, zástupca riaditeľa ORPO MZV SR, riaditeľ teritoriálneho odboru MZV SR podľa príslušnosti ku krajine postihnutej humanitárnou krízou, projektový manažér UNDP, riaditeľ ACU UNDP a ACU NPOA.

6.	Na zasadnutia výboru počas prejednávania otázok súvisiacich s problematikou humanitárnych projektov a obnovy realizovaných v krajinách postihnutých humanitárnou krízou, môžu byť prizvaní veľvyslanci alebo nimi poverení diplomatickí zástupcovia z krajín, ktoré boli humanitárnou krízou priamo dotknuté. Tieto prizvané osoby nemajú hlasovacie právo.

7.	Riaditelia ACU UNDP a ACU NPOA nemajú počas prejednávania otázok rozvojového vzdelávania a humanitárnych projektov a obnovy hlasovacie právo.

8. Člen výboru a , člen výboru pre rozvojové vzdelávanie a člen výboru pre humanitárne projekty a obnovu nesmie pri výkone svojej funkcie uprednostniť osobný záujem pred záujmom verejným. Z tohto dôvodu člen výboru nesmie:
 
a)	využívať svoju funkciu, právomoci z nej vyplývajúce a informácie nadobudnuté v súvislosti s jej výkonom na získavanie výhod v prospech seba, blízkych osôb ani iných fyzických osôb alebo právnických osôb, ktorých je členom, zamestnancom alebo zamestnávateľom, členom alebo funkcionárom riadiacich, dozorných alebo kontrolných rád a orgánov;
b)	prijímať dary, navádzať iného na poskytovanie darov alebo získavať iné výhody v súvislosti s výkonom svojej funkcie; to neplatí, ak ide o dary poskytované obvykle pri výkone funkcie.

9. Z dôvodov uvedených v článku 4, bod 8, písm. a) nesmie člen výboru                                                                         predkladať projektové  návrhy v rámci vyhláseného grantového kola Trustového fondu pre projekty rozvojovej pomoci a spolupráce.      

10. Z dôvodov uvedených v článku 4, bod 8, písm. a) nesmie člen výboru   pre rozvojové vzdelávanie predkladať projektové  návrhy v rámci vyhláseného grantového kola Trustového fondu rozvojového vzdelávania.
     
11. Z dôvodov uvedených v článku 4, bod 8, písm. a) nesmie člen výboru pre posthumanitárne projekty predkladať projektové  návrhy v rámci vyhláseného grantového kola Trustového fondu pre posthumanitárne projekty.

12. Členstvo vo výbore môže byť zrušené:

a)	zrieknutím sa členstva;
b)	zrušením členstva na základe odporúčania predsedu výboru;
c)	ukončením existencie výboru.

Článok 5
Predseda, podpredseda a tajomník výboru

1.	Výbor okrem členov tvoria:

a)	predseda a podpredseda;
b)	tajomník.

2.	Predsedom výboru je splnomocnenec pre ODA. Podpredsedom výboru je riaditeľ ORPO MZV SR. Tajomníkom výboru je riaditeľ ACU UNDP. 

3.	Predsedu výboru menuje minister zahraničných vecí SR. Ostatných členov výboru menuje splnomocnenec ODA.

4.	Predseda výboru:

a)	zvoláva a vedie zasadnutia výboru;
b)	navrhuje výboru na schválenie ďalších členov výboru.

5.	Predsedu výboru zastupuje v jeho neprítomnosti v plnom rozsahu právomoci podpredseda výboru, okrem vecí, ktoré si predseda výboru vyhradí.

6.	Tajomník výboru:

a)	vyhotovuje zápisnicu o rokovaní výboru, ktorá musí obsahovať všetky náležitosti, na základe ktorých výbor vyvodil príslušné závery;
b)	pripravuje program zasadnutí výboru.

Článok 6
Zasadnutia výboru

1.	Zasadnutia výboru sa uskutočňujú podľa potreby na základe rozhodnutia predsedu výboru, avšak najmenej raz ročne v priebehu kalendárneho roka. Predseda výboru môže zvolať mimoriadne zasadnutia výboru, ak ho o to písomne požiada aspoň jedna tretina všetkých členov výboru.

2.	Výbor je uznášaniaschopný, ak sa na jeho zasadnutí zúčastní dvojtretinová väčšina všetkých členov výboru.

3.	So súhlasom predsedu výboru môže neprítomného člena výboru zastúpiť ním písomne splnomocnená fyzická osoba.

4.	Závery z rokovaní schvaľuje výbor uznesením. Uznesenia sa schvaľujú na základe súhlasu nadpolovičnej väčšiny prítomných členov výboru, resp. ich zástupcov.

5.	Z každého zasadnutia výboru sa vyhotovuje záznam, ktorý schvaľuje a podpisuje predsedajúci zasadnutia výboru. Záznam sa zasiela všetkým členom výboru.

6.	Administratívnu podporu výboru zabezpečuje ACU UNDP, ktorá vykonáva funkcie sekretariátu  výboru.

Článok 7
Program zasadnutí výboru
     
1.	Program jednotlivých zasadnutí výboru sa priebežne upresňuje v súlade s návrhmi členov výboru a schvaľuje ho predseda výboru.

2.	Výbor rokuje spravidla na základe písomných materiálov (správ, návrhov a pod.), ktoré predkladajú členovia výboru a so súhlasom predsedu výboru aj ďalšie orgány a inštitúcie.

3.	Materiály na zasadnutie výboru sa predkladajú s dostatočným časovým predstihom pred jeho zasadnutím na sekretariát výboru.

4.	Pozvánky a materiály, ktoré budú predmetom rokovania sa rozosielajú členom výboru v dostatočnom časovom predstihu pred zasadnutím výboru.

Článok 8
Prizvaní účastníci zasadnutí výboru

1.	Na zasadnutia výboru môžu byť k posudzovaným materiálom a otázkam prizvaní aj ďalší účastníci, ak je ich účasť na posúdenie prerokúvaných otázok nevyhnutná.

2.	O prizvaní ďalších účastníkov na schôdzu výboru rozhoduje predseda výboru.

Článok 9
Zmeny a dodatky

Zmeny a dodatky štatútu výboru vykonáva splnomocnenec ODA na základe vlastného rozhodnutia, po schválení výborom alebo na návrh výboru.

Článok 10
Záverečné ustanovenia

1.	Výbor je ustanovený na dobu neurčitú. Môže byť zrušený splnomocnencom ODA na základe uznesenia vlády SR.

2.	Tento štatút nadobúda účinnosť schválením a podpísaním príkazu ministra zahraničných vecí SR.

Vypracoval: ORPO	Eduard Kukan, v.r.
Bratislava 7. marca 2004	minister zahraničných vecí